Document ID: 32008R1019

KOMISSION ASETUS (EY) N:o 1019/2008,
annettu 17 päivänä lokakuuta 2008,
elintarvikehygieniasta annetun Euroopan parlamentin ja neuvoston asetuksen (EY) N:o 852/2004 liitteen II muuttamisesta
(ETA:n kannalta merkityksellinen teksti)
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon elintarvikehygieniasta 29 päivänä huhtikuuta 2004 annetun Euroopan parlamentin ja neuvoston asetuksen (EY) N:o 852/2004 (1) ja erityisesti sen 13 artiklan 1 kohdan,
sekä katsoo seuraavaa:
(1)
Asetuksessa (EY) N:o 852/2004 elintarvikealan toimijoille vahvistetaan elintarvikehygieniaa koskevat yleiset säännöt. Elintarvikealan toimijoiden, jotka suorittavat elintarvikkeen tuotanto-, jalostus- ja jakeluvaiheen toimia alkutuotantovaiheen jälkeen, on noudatettava edellä mainitun asetuksen II liitteessä vahvistettuja yleisiä hygieniasääntöjä.
(2)
Vesihuollon osalta edellä tarkoitetun liitteen VII luvussa vahvistetaan, että juomavettä on käytettävä aina kun se on tarpeen sen varmistamiseksi, etteivät elintarvikkeet saastu, ja että kokonaisiin kalastustuotteisiin voidaan käyttää puhdasta vettä. Lisäksi siinä vahvistetaan, että eläviin simpukoihin, piikkinahkaisiin, vaippaeläimiin ja merikotiloihin voidaan käyttää puhdasta merivettä ja että niiden ulkopinnan pesemiseen voidaan käyttää puhdasta vettä.
(3)
Puhtaan veden käyttö kokonaisiin kalastustuotteisiin ja elävien simpukoiden, piikkinahkaisten, vaippaeläinten ja merikotiloiden ulkopinnan pesemiseen ei ole kansanterveydellinen riski edellyttäen, että elintarvikealan toimijat ovat kehittäneet ja ottaneet käyttöön HACCP-periaatteisiin (vaarojen analysointi ja kriittiset valvontapisteet) perustuvia valvontamenettelyjä varmistaakseen, ettei kyseinen vesi toimi saastumislähteenä.
(4)
Sen vuoksi asetusta (EY) N:o 852/2004 olisi muutettava.
(5)
Tässä asetuksessa säädetyt toimenpiteet ovat elintarvikeketjua ja eläinten terveyttä käsittelevän pysyvän komitean lausunnon mukaiset,
ON ANTANUT TÄMÄN ASETUKSEN:
1 artikla
Korvataan asetuksen (EY) N:o 852/2004 liitteessä II olevan VII luvun 1 kohdan b alakohta seuraavasti:
”b)
Kokonaisiin kalastustuotteisiin voidaan käyttää puhdasta vettä.
Eläviin simpukoihin, piikkinahkaisiin, vaippaeläimiin ja merikotiloihin voidaan käyttää puhdasta merivettä; ulkopinnan pesemiseen voidaan käyttää myös puhdasta vettä.
Puhdasta vettä käytettäessä vesihuolto on järjestettävä niin, että saatavilla on asianmukaiset laitteet ja menettelyt sen varmistamiseksi, ettei se toimi elintarvikkeen saastumislähteenä.”
2 artikla
Tämä asetus tulee voimaan kymmenentenä päivänä sen jälkeen, kun se on julkaistu Euroopan unionin virallisessa lehdessä.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 17 päivänä lokakuuta 2008.

Labels: 0
17
20